Tydelike drankverbod in Matie-koshuise moet ‘fuifkultuur’ hokslaan(Argieffoto: Yutacar/Unsplash) Geen alkohol word sedert 1 Januarie in enige studenteverblyf van die Universiteit Stellenbosch (US) toegelaat nie. Dr. Choice Makhetha, senior direkteur van studentesake aan US, sê in ŉ brief om die kwessie van alkoholmisbruik onder studente te takel, die universiteit se rektoraat het besluit dat die verkoop en gebruik van alkohol in koshuise en klubs voortaan afgeskaf word. “Dit geld van 1 Januarie 2020 totdat die koshuisreëls hersien is en die onderskeie gemeenskappe op nuwe bepalings ooreengekom het. Sodra die reëls hersien is, sal hierdie beginsels in die dissiplinêre kode vir studente opgeneem word. Die universiteit sal teen enige koshuis of individu optree wat daaraan skuldig bevind word dat hulle hierdie verbod oortree,” het Makhetha in die brief aan studente gesê. Luidens die bepalings mag geen alkohol in koshuise gestoor word nie en die vertoon van leë bottels of blikkies, wat as alkoholiese drankies herkenbaar is, word ook verbied. Alkohol wat in studenteverblyf gevind word, sal gekonfiskeer en vernietig word en die stoor en gebruik van alkohol in studenteverblyf sal as ŉ dissiplinêre kwessie hanteer word. Verskeie US-koshuise het voorheen klein kroegies gehad wat grootliks tydens spesiale geleenthede gebruik is. Die universiteit is verlede jaar egter geruk deur die dood van Leandró Hopley, ŉ B Com-student aan die universiteit en inwoner van Huis Visser. Hy is dood nadat sy lewensondersteunende toerusting afgeskakel is. Luidens berigte was Hopley moontlik deel van ŉ drinkspeletjie wat gespeel is en het hy ophou asemhaal. Makhetha het na dié voorval verwys as een van die redes vir die besluit. (Argieffoto) In nóg ŉ voorval is Anzel Slimmers ernstig beseer toe hy glo by ŉ venster van die Huis Marais-manskoshuis uitgeval het. Slimmers was nie ŉ inwoner van die koshuis nie en het ŉ vriend daar besoek. Makhetha het gesê geslagsgebaseerde geweld en die verband tussen ŉ drankkultuur op kampusse en seksuele aanranding is nog ŉ kwessie wat kommer wek en tot die verbod bygedra het. Sy het gesê die kampus het, soos talle ander plekke ook, ŉ probleem met ŉ “fuifkultuur”. “In onlangse kommunikasie aan die Matie-gemeenskap het US se raad geslagsgebaseerde geweld ten sterkste veroordeel en die voortgesette interaksie tussen bestuur en studente oor hierdie onderwerp verwelkom. Die raad het ook sy bekommernis oor alkoholmisbruik onder studente uitgespreek en alle belanghebbendes versoek om meer te doen om die probleem te bekamp. “Dis nou ons beurt om na vore te tree, eienaarskap te neem en te besluit hoe ons die probleme gaan hokslaan wat ons leef-en-leer-gemeenskappe onveilige en nie-verwelkomende plekke vir baie van ons studente en nuwelinge maak,” het Makhetha gesê. Sy het studente aangemoedig om betrokke te raak en te praat oor hoe hulle sou wou sien daar in die toekoms met alkohol omgegaan word.